|  |
| --- |
|  |

# ДО

# Г-Н ТОМА БЕЛЕВ

**ЗАМЕСТНИК МИНИСТЪР НА**

**ОКОЛНАТА СРЕДА И ВОДИТЕ**

***Относно:*** *Заседание на Националния съвет за биологично разнообразие, 28 април 2022 г.*

**УВАЖАЕМИ ГосподИН БЕЛЕВ,**

Благодаря за предоставената възможност за участие в заседанието на Националния съвет за биологично разнообразие, което ще се проведе на 28 април 2022 г.

Във връзка с двете основни точки, които са включени в дневния ред на заседанието представяме на Вашето внимание следното становище на НСОРБ:

**1. По т. 1 -** **Разглеждане на предложения за специфични и подробни цели на опазване на ниво защитена зона за 41 защитени зони от екологичната мрежа Натура 2000**

Предлагаме да се обмисли вариант за зоните, в които има по-силно урбанизирани територии вместо разработването на специфични и подробни цели (СПЦ) да се изработят **Планове за управление на защитените зони** на основания чл. 27 от Закона за биологичното разнообразие и Наредбата за условията и реда за разработване и утвърждаване на планове за управление на защитени зони. Считаме, че по този начин ще се осигури необходимата по-голяма специфичност на защита според реалната оценка на състоянието на всеки обект. Необходимо е наред с предлаганите мерки да бъде гарантирано устойчивото икономическо, социално и културно развитие на регионите и местните общности, като се вземат предвид съществуващите регионални и местни особености.

Според нас разработените СПЦ ще имат сериозно бъдещо отражение на инвестиционните намерения в територията на зоната, както и на процедурите за приемане на Общите устройствени планове на засегнатите общини и поради тази причина предлагаме да бъде преразгледан въпросът за бъдещото въвеждане на Планово управление на зоните. Така защитата ще бъде основана на разпоредбите на Закона за биологичното разнообразие и на европейските практики, които насърчават разработването на плановете за управление в тясно сътрудничество с местните заинтересовани страни.

Бихме искали да отбележим, че опазването на околната среда следва да бъде съобразено със съществуващия обществен интерес, който не влиза в противоречие с глобалните цели на екологичните Директиви.

**2. По т. 2 -** **Допълване на** [**документацията на защитена зона за опазване на природните местообитания и на дивата флора и фауна BG0000636 „Ниска Рила”**](https://www.moew.government.bg/static/media/ups/tiny/filebase/Nature/Biodiversity/NCBP/NSBR270422/NATURA/SDF_BG0000636_Niska_Rila_Rev_05042022_1.doc) **по отношение на видовете и типовете природни местообитания, предмет на опазване в нея.**

В приложения по точката *НАТУРА 2000 Стандартен формуляр* е посочено, че актуализацията е извършена на 05.04.2022 г. и се допълват нови 23 броя местообитания от Приложение I на Директива 92/43/EEC и още 15 вида включени в член 4 от Директива 2009/147/ЕО и видове, изброени в приложение II към Директива 92/43/ЕИО. Към материалите за дневния ред не са включени никакви други документи, от които да е видно на база какви официални проучвания и анализи се налага това спешно допълване на документацията на защитената зона, както и непровеждането на обществена кампания за разясняване съгласно Закона за биологичното разнообразие.

В тази връзка предлагаме настоящето допълнение да бъде извършено след провеждането на публична кампания и запознаване на всички заинтересовани страни, включително и на засегнатите 13 общини с изготвените допълнителни проучвания.

Като се надяваме, че нашите предложения ще бъдат взети под внимание от съвета, оставам

**С уважение,**

 **Силвия Георгиева**

 **Изпълнителен директор**